MIV-projek maak 'n verskil
Gepubliseer op 11 Mei 2022
Die MIV projek van Helderberg Uitreik ondersteun die Hope&Support projek van CABSA. 'n CABSA opvoeder, 'n plaaswerker uit De Doorns, kontak ons vir raad. Sy is deur die plaasbestuurder gevra om haar oor 'n MIV positiewe man, vrou en dogter te ontferm.
En so ontvou die inspirerende verhaal van een plaaswerker gesin wat hulle oor 'n ander gesin ontferm, selfs vir hulle kos koop, aandete voorsien, afspreek en toesien dat hulle hul medikasie gereeld neem. Sy het hulle ook gehelp om 'n begroting op te stel, saam gaan inkopies doen om hulle leiding te gee en aangemoedig om op te hou drink. "Ek en 'my gesin' het 'n goeie dag gehad. Ons het gaan shop vanoggend, hulle het niks alkohol gebruik nie. Ons dank die Vader."
Die Hope&Support projek maak dit vir ons moontlik om 'n deel van die finansiële las met haar te deel en ons is opgewonde en dankbaar om te sien hoe die gesin reageer op haar betrokkenheid. Ons droom daarvan om 'n bron van ondersteuning en motivering vir meer mense te kan wees deur ons ondersteuning en betrokkenheid by die Hope&Support projek.